**Štadión FK Senica** je futbalový štadión v meste Senica, na západe slovenska. Svoje domáce zápasy na ňom hrá tím FK Senica. Kapacita je 5 070 miest. Majiteľom štadióna je OMS ARENA Senica, a.s.. Štadión bol otvorený v októbri 1962.

História štadióna
-----------------

24. októbra 1962 bol v Senici odovzdaný do užívania nový futbalový štadión. Pokrstiť ho prišla Československá futbalová reprezentácia, v kompletnej zostave, v akej sa prebojovala až do finále Majstrovstiev sveta v Čile. Mužstvo okresu Senica(šesť hráčov priamo zo Senice)im podľahlo vysoko 0:7.
Vďaka podpore riaditeľa podniku Slovenský hodváb Senica - Miloslava Chomu, bola v roku 1970 odovzdaná domácemu klubu do užívania nová tribúna a previedla sa aj úplná generálka hracej plochy.

Čiastočne bol štadión v Senici rekonštruovaný v mesiacoch jún až júl 2009. Rekonštrukcia zahŕňala osadenie vyše štyritisíc sedačiek, opravu krytých tribún, nové ozvučenie, priestory pre novinárov, VIP hostí a televízne štáby. Išlo o prípravu klubu zo Záhoria, na najvyššiu futbalovú súťaž na slovensku - Corgoň ligu. Kompletná rekonštrukcia hracej plochy začala po poslednom domácom zápase Senice 8. mája 2010 a trvala až do júla. Namontovala sa napríklad aj predpríprava na vyhrievaný trávnik, či automatická závlaha.
Štadión mal po týchto úpravách kapacitu 4 500 sedadiel, z toho hlavná a oproti stojaca tribúna mali spolu 1 743 krytých sedadiel.

V novembri 2012 sa začala "veľká" rekonštrukcia futbalového štadióna v Senici, financovaná spočiatku len zo súkromných zdrojov. Výstavba bola naplánovaná do štyroch etáp v ročných intervaloch. Práce boli naplánované vždy na obdobie zimnej prestávky. V prvej sa postavili tribúny za oboma bránkami, teda sektory "B" a "D". Každá z tribún dostala kapacitu presne 1 011 ľudí. Tribúny majú osem radov sedadiel a sú kryté. Medzi tribúnami "C" a "B" pribudla veľkoplošná obrazovka(7x4 metra).

18.3.2014 bola oficiálne skolaudovaná nová tribúna "C", prezývaná pamätníkmi tiež proletárska, alebo robotnícka. Dodávateľom stavby bola firma SEDA Sport z Myjavy. Na rekonštrukciu tribúny dostal klub FK Senica finančnú dotáciu od štátu (v spolupráci zo SFZ), v hodnote jeden milión eur, zvyšok financoval majiteľ klubu, Vladimír Levársky .

Charakteristika štadióna
------------------------

* Zemepisná šírka: 48°41'1.88"S
* Zemepisná dĺžka: 17°22'22.29"V
* Nadmorská výška: 201 m.n.m.
* Hlavná hracia plocha: rozmer 105 x 68 m, automatická závlaha, funkčný drenážny systém, predpríprava k vyhrievaniu
* Sektor A: 432 miest + Press 25 + TV 6 + VIP 63
* Sektor B: 1 018 miest + 176 miest
* Sektor C: 1 506 miest
* Sektor D1 - D3: 755 miest
* Sektor hostí, D4: 225 miest (variabilný, možnosť rozšíriť až na 980 miest)
* Sektor E: 300 miest
* Spolu: 5 070 miest, z toho nekryté: 476
* Kamerový systém: funkčný, termín odovzdania máj 2010.
* Osvetlenie: 1 545 lux.
* Parkovacie miesta mimo areálu: cca 500 miest.
* Parkovacie plochy v priestoroch areálu pre 100 osobných áut a 2 autobusy.
* Počet vchodov: 6 (z toho 2 pre sektor hostí).
* Počet pokladní: 4.

Externé odkazy
--------------

* Oficiálna stránka
* futbal.pravda.sk
* sport.aktuality.sk

Referencie
----------

1. 1 2   *História klubu* [online]. fksenica.eu, [cit. 2014-11-11]. Dostupné online. Archivované 2015-10-05 z originálu.
2. ↑   *Kluby stále mlčia, Senica sa však už pripravuje na Corgoň ligu* [online]. msport.aktuality.sk. Dostupné online.
3. ↑   *V Senici rekonštruujú hraciu plochu, novú sezónu stihnú* [online]. profutbal.sk, [cit. 2014-11-13]. Dostupné online. Archivované 2014-11-27 z originálu.
4. ↑   *Štadión FK Senica-Popis investičného zámeru* [online]. senica.sk, [cit. 2014-11-13]. Dostupné online. Archivované 2014-11-29 z originálu.
5. 1 2   *Začala rekonštrukcia futbalového stánku* [online]. fksenica.eu, [cit. 2014-11-13]. Dostupné online. Archivované 2014-11-29 z originálu.
6. 1 2   *Skolaudované! Na Trnavu už i s tribúnou „C"* [online]. fksenica.eu, [cit. 2014-11-13]. Dostupné online. Archivované 2014-11-29 z originálu.